Document ID: 32005L0079

DIREKTIVA KOMISIJE 2005/79/ES
z dne 18. novembra 2005
o spremembi Direktive 2002/72/ES o polimernih materialih in izdelkih, namenjenih za stik z živili
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1935/2004 z dne 27. oktobra 2004 o materialih in izdelkih, namenjenih za stik z živili, in o razveljavitvi direktiv 80/590/EGS in 89/109/EGS (1) ter zlasti člena 5(2) Uredbe,
po posvetovanju z Evropsko agencijo za varnost hrane,
ob upoštevanju naslednjega:
(1)
Direktiva Komisije 2002/72/ES (2) uvaja seznam monomerov in drugih izhodnih snovi, ki se lahko uporabljajo pri proizvodnji polimernih materialov in izdelkov. Na podlagi novih podatkov, ki se nanašajo na oceno tveganja takšnih snovi, je treba nekatere monomere, začasno priznane na nacionalni ravni, kakor tudi nove monomere uvrstiti na seznam Skupnosti dovoljenih snovi v navedeni direktivi.
(2)
Direktiva 2002/72/ES prav tako vsebuje nepopoln seznam aditivov, ki se lahko uporabljajo pri proizvodnji polimernih materialov in izdelkov. Navedeni seznam je treba spremeniti tako, da se vanj vključijo drugi aditivi, ki jih je ocenila Evropska agencija za varnost hrane („Agencija“).
(3)
Za nekatere snovi je treba omejitve, ki so že vzpostavljene na ravni Skupnosti, spremeniti na podlagi novih razpoložljivih informacij. Agencija je zlasti v primeru epoksidiranega sojinega olja (ESBO) priporočila znižanje meje specifične migracije (SML) za tesnila iz PVC, ki vsebujejo to snov in se uporabljajo za tesnjenje steklenih kozarcev, polnjenih z začetnimi in nadaljevalnimi formulami za dojenčke in majhne otroke, ali vsebujejo žitne kašice in otroško hrano za dojenčke in majhne otroke. Agencija nadalje ugotavlja, da lahko izpostavljenost dojenčkov, ki redno jedo takšno hrano, preseže TDI. Zato je SML za ESBO za navedene posebne primere uporabe znižana s 60 na 30 mg/kg živil ali modelnih raztopin živil, nespremenjena pa ostane v vseh drugih primerih.
(4)
Za tesnila iz PVC, ki vsebujejo epoksidirano sojino olje in se uporabljajo za tesnjenje steklenih kozarcev, ki so prišla v stik z živili pred 19. novembra 2006, je treba določiti prehodno obdobje.
(5)
Direktivo 2002/72/ES je zato treba ustrezno spremeniti.
(6)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloge II, III, V in VI k Direktivi 2002/72/ES se spremenijo v skladu s prilogami I do IV k tej direktivi.
Člen 2
Tesnila iz PVC, ki vsebujejo epoksidirano sojino olje z referenčno številko 88640 v oddelku A Priloge III k Direktivi 2002/72/ES, ki se uporabljajo za tesnjenje steklenih kozarcev, polnjenih z začetnimi in nadaljevalnimi formulami za dojenčke in majhne otroke, kakor so opredeljene v Direktivi Komisije 91/321/EGS (3), ali vsebujejo žitne kašice in otroško hrano za dojenčke in majhne otroke, kakor je določeno v Direktivi Komisije 96/5/ES (4), polnjenih pred 19. novembra 2006, in so v skladu z omejitvami in/ali zahtevami iz oddelka A Priloge III k Direktivi 2002/72/ES, kakor je bila spremenjena z Direktivo 2004/19/ES, se lahko dajejo še naprej v promet, pod pogojem, da je na materialih in izdelkih naveden datum polnjenja.
Datum polnjenja se lahko nadomesti z drugo označbo, če ga je iz te označbe mogoče ugotoviti. Na zahtevo mora biti datum polnjenja na voljo pristojnim organom in kateri koli osebi, ki uveljavlja zahteve te direktive.
Prvi in drugi pododstavek se uporabljata brez poseganja v Direktivo Evropskega parlamenta in Sveta 2000/13/ES (5).
Člen 3
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 19. novembra 2006. Besedilo teh predpisov nemudoma predložijo Komisiji skupaj s korelacijsko tabelo med predpisi in to direktivo.
Navedene predpise uporabijo tako, da:
(a)
19. novembra 2006 dovolijo trgovanje in uporabo materialov in izdelkov iz polimernih materialov, namenjenih za stik z živili, ki so v skladu s to direktivo;
(b)
19. novembra 2007 prepovejo proizvodnjo in uvoz v Skupnost materialov in izdelkov iz polimernih materialov, namenjenih za stik z živili, ki niso v skladu s to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 18. novembra 2005

Labels: 3
0
1
17